Vermiste Middelburg-meisie gevindNeline van Zyl. Neline van Zyl, die laerskoolmeisie van Middelburg in Mpumalanga wat sedert Donderdag vermis was, is Woensdag gevind. Riana Pilodia, woordvoerder van die plaaslike gemeenskapspolisiëringsforum (GPF), het die nuus aan Maroela Media bevestig. “Sy is in die Loskopdam-gebied gevind waar sy by ŉ gastehuis versteek was. Die polisie is nou saam met ŉ maatskaplike werker op pad na haar ouers toe om hulle in te lig,” het Pilodia gesê. Sy wou nie in dié stadium veel inligting bekendmaak nie, maar het gesê ŉ jong seun en sy ma is vir ontvoering in hegtenis geneem. “Ek weet nie of sy teen haar wil gevat is nie. Daaroor wil ek nie nou bespiegel nie. Maar ja, die seun en sy ma is in hegtenis neem. Die polisie sal later wanneer meer inligting beskikbaar is ŉ verklaring uitreik,” het sy gesê. Volgens Pilodia is Neline ongedeerd. Maroela Media het vroeër berig ŉ grootskaalse soektog is na Neline van stapel gestuur nadat haar ouers Donderdagmiddag onraad vermoed het. Sy sou ná skool krieket by die Hoër Tegniese Skool (HTS) Middelburg gaan kyk het en daarna vir haar dansklasse gegaan het. Haar ouers het egter by een van haar vriende vasgestel dat sy nooit by die krieket opgedaag het nie en ook nie by die dansskool was nie. Lees die opvolgberig hier.